ઉમરેઠ તાલુકાના ખોરવાડ ગામે બળવંતસિંહ ચૌહાણ પોતાના પત્ની તથા એકના એક પુત્ર (ઉ.વ.૧૯) સાથે રહે છે અને ખેતી કરી જીવનગુજરાન ચલાવે છે. બળવંતસિંહ ચૌહાણનો પુત્ર મયુરસિંહ આઇટીઆઇમાં અભ્યાસ કરતો હતો અને ઘરે મહેમાન આવ્યા હોઇ નવાપુરા નાસ્તાની દુકાને નાસ્તો લેવા બાઇક લઇને ઘરેથી નિકળ્યો હતો. નાસ્તો લઇ ઘરે પરત જઇ રહ્યો હતો ત્યારે ખોરવાડ નવાપુરા ચોકડી પાસે રેતી ભરીને રોંગ સાઇડેથી આવી ચડેલા એક ડમ્પરે મયુરસિંહ બળવંતસિંહ ચૌહાણને ટક્કર મારી કચડી નાખ્યો હતો. જેમાં મયુરસિંહનું ઘટનાસ્થળ પર જ મોત નિપજ્યું હતું. બીજીતરફ અકસ્માત થતાં જ ડમ્પરચાલક ડમ્પર મૂકીને ભાગી ગયો હતો.